Oportunitățile CIVIS pentru studenții Universității in București, prezentate în cadrul unei întâlniri online

Miercuri, 3 noiembrie 2021, echipa de coordonare a proiectului CIVIS a organizat o întâlnire online despre oportunitățile pe care Alianța Europeană CIVIS le oferă pentru întreaga sa comunitate de studenți, implicit pentru studenții de la toate nivelurile de studii ai UB.
La întâlnire, moderată de conf. univ. dr. Sorin Costreie, prorector pentru Rețele Universitare și Relații Publice al UB, au participat peste 130 de studenți, masteranzi și doctoranzi de la toate cele 19 facultăți ale Universității din București. Aceștia au avut ocazia să discute cu reprezentanții UB care sunt implicați în diferite componente ale dezvoltării Alianței CIVIS despre numeroasele tipuri de oportunități pe care CIVIS le oferă studenților săi și care includ, printre altele: mobilități de durate diferite, școli de vară, cursuri, workshop-uri, webinarii, conferințe, micro-programe, cursuri online deschise și așa-numitele cafenele lingvistice. Astfel, după prezentarea activităților și oportunităților din cadrul alianței, studenții au putut adresa întrebări cu privire la cursurile organizate de CIVIS prin implicarea tuturor universităților partenere, la posibilitățile de mobilitate fizică, virtuală sau hibridă oferite de CIVIS, precum și la organismele de reprezentare ale studenților la nivelul alianței universitare, cum ar fi Consiliul Studenților CIVIS sau ambasadorii CIVIS.
De altfel, cu această ocazie, reprezentanții UB au anunțat deschiderea înscrierilor pentru cele patru locuri dedicate Universității din București în cadrul Consiliului Studenților CIVIS (CIVIS Student Council), principala structură de reprezentare a studenților din cadrul Alianței Europene CIVIS. Mai multe informații despre atribuțiile studenților selectați, calendarul și criteriile de selecție sunt disponibile aici.
Totodată, în cadrul întâlnirii a fost prezentată și seria de activități dedicate studenților în cadrul evenimentului Local CIVIS Days, programat pentru începutul lunii decembrie: CIVISthon-ul UB, Jurnalul de student CIVIS, o nouă întâlnire de prezentare a oportunităților CIVIS și Jocul Kahoot –ce știm despre CIVIS?. Mai multe detalii despre formatul acestor evenimente și despre calendar sunt disponibile aici.
Detalii cu privire la variata ofertă de oportunități CIVIS pentru studenți sunt disponibile pe pagina Universității din București, aici, și pe pagina Alianței Europene CIVIS, la secțiunea studenți.
Prezentarea integrală susținută în cadrul evenimentului poate fi accesată aici.
Universitatea Civică Europeană CIVIS este o alianță academică ce reunește nouă dintre cele mai importante universități din Europa: Aix-Marseille Université, National and Kapodistrian University of Athens, Universitatea din București, Université Libre de Bruxelles, Universidad Autónoma de Madrid, Sapienza Università di Roma, Stockholm University, Eberhard Karls Universität Tübingen și University of Glasgow, în calitate de partener asociat. Selectată de Comisia Europeană între cele 17 universități-pilot europene, CIVIS aduce laolaltă o comunitate cu peste 450.000 studenți și 65.000 de angajați, dintre care 30.000 sunt cadre didactice și cercetători. De curând, Consorțiului CIVIS i s-a alăturat și Universitatea Paris Lodron din Salzburg.
